สังคมข่าวหุ้น
**ยังวุ่นวายไม่จบสำหรับที่ดิน  AQ  หรือชื่อเดิม กฤษดามหานคร หลังกรุงไทย KTB ยังไม่ได้รับเงินเกือบ 9 พันล้านบาท  เพราะมีผู้ร้องคัดค้านคล้ายกับว่าพยายามคอยป่วนถ่วงเวลาไปเรื่อย ๆ ไม่รู้จบ แต่ประเด็นนี้ยังไม่ถือว่าส่งผลลบกับราคาหุ้นสักเท่าไหร่ ประกอบกับ วันที่ 23 เม.ย.นี้ KTB จะขึ้นเครื่องหมาย XD เพื่อจ่ายเงินปันผล 0.8725 บาทต่อหุ้น คิดเป็นผลตอบแทน (ราคาปิดวานนี้ 19.10 บาท) ประมาณ 4.60% ทำให้ช่วยพยุงราคาหุ้นในช่วงนี้ได้
4 เม.ย. 2562

คาเฟอีน
**ยังวุ่นวายไม่จบสำหรับที่ดิน  AQ  หรือชื่อเดิม กฤษดามหานคร หลังกรุงไทย KTB ยังไม่ได้รับเงินเกือบ 9 พันล้านบาท  เพราะมีผู้ร้องคัดค้านคล้ายกับว่าพยายามคอยป่วนถ่วงเวลาไปเรื่อย ๆ ไม่รู้จบ แต่ประเด็นนี้ยังไม่ถือว่าส่งผลลบกับราคาหุ้นสักเท่าไหร่ ประกอบกับ วันที่ 23 เม.ย.นี้ KTB จะขึ้นเครื่องหมาย XD เพื่อจ่ายเงินปันผล 0.8725 บาทต่อหุ้น คิดเป็นผลตอบแทน (ราคาปิดวานนี้ 19.10 บาท) ประมาณ 4.60% ทำให้ช่วยพยุงราคาหุ้นในช่วงนี้ได้
**ราคาหุ้นแบงก์ไทยพาณิชย์ SCB ถูกแรงเทขายท้ายตลาด จนวอลุ่มซื้อขายเป็นอันดับหนึ่ง หลัง อาทิตย์ นันทวิทยา ซีอีโอ เผยแนวโน้มผลประกอบการปี 2562 มีโอกาสลดลงหรือไม่เติบโตจากปีก่อน ส่วนเหตุผลมาจากค่าใช้จ่ายจากการลงทุนเรื่อง Transformation ที่มีงบลงทุนรวม 4 หมื่นล้านบาท ในช่วงปี 2559-2562 โดยในปี 2562 เป็นปีสุดท้ายของแผนการลงทุนที่จะใช้งบอีก  1 หมื่นล้านบาท สูงกว่า 3 ปีที่ผ่านมาที่ลงทุนเฉลี่ย 6-7 พันล้านบาท/ปี ทำให้ค่าใช้จ่ายในปีนี้เพิ่มขึ้น
**OSP หรือ โอสถสภา ของกลุ่มโอสถานุเคราะห์ ราคาวิ่งขึ้นแรง แถมยังสวนภาวะตลาดฯ หลังเป็นหุ้นตัวเต็งจะได้เข้าคำนวณดัชนี SET50 ในรอบครึ่งหลังของปี 2562 แต่ยังต้องมาลุ้นว่า ราคาจะขึ้นไปถึง 30.00 บาทได้หรือไม่ !! สำหรับ OSP เข้าเทรดในช่วงกลางเดือน พ.ย. 2561 ส่วนข้อมูลที่นำมาใช้เพื่อคำนวณเข้าดัชนีฯ จะใช้ระหว่าง 1 ธ.ค. 2561–31 พ.ค. 2562 จึงเหลือเวลาอีกเกือบ 2 เดือนที่จะต้องมาดูว่า สามารถรักษาเกณฑ์ที่จะเข้าไว้ได้หรือไม่
**แบงก์กรุงเทพ  BBL ของเสี่ยโทนี่ ชาติศิริ โสภณพนิช ยังแกร่งมาก ราคาหุ้นยากที่จะหลุด 200 บาท แถมรอบไตรมาส 1/2562 บรรดาโบรกฯ ต่างยกให้เป็นหุ้นเด่นที่จะมีอัตรากำไรดีที่สุด เพราะไร้ปัญหาเรื่องตั้งสำรองพิเศษฯ แน่นอน รายนี้เขาตั้งการ์ดแน่นเปรี๊ยะ และนักลงทุนต่างชาติยังคงชื่นชอบ ผสมกับได้รับปัจจัยหนุนที่ MSCI เพิ่มน้ำหนักลงทุนด้วย หรือพูดง่าย ๆ มีปัจจัยบวกเข้ามารับกันหลายเด้งเลย ขณะที่ IAA Consensus Target Price อยู่ที่ 242 บาท
**เมืองไทย แคปปิตอล MTC ของเฮียชูชาติ เพ็ชรอำไพ ราคาหุ้นพยายามไต่ระดับขึ้นไปแตะ 50 บาทอีกครั้ง แต่คาดว่าคงใช้เวลาอีกสักพัก หรือไม่ก็ต้องรอช่วงใกล้ประกาศงบไตรมาส 1/2562 หรือวันที่ 8 พ.ค.นี้ หลังจากก่อนหน้านี้ ราคาหุ้นร่วงลงมาจากการถูกเก็งว่าจะหลุด MSCI แต่ไม่หลุด ราคาเลยเด้งกลับ ส่วนแนวโน้มกำไรไตรมาสแรก โบรกฯ คาดออกมาสวย กำไรราว ๆ 1.10 พันล้านบาท เพิ่มขึ้นเกือบ 30% จากไตรมาส 1/2561
**แบงก์กรุงศรี หรือ BAY หุ้นฟรีโฟลตต่ำ และสภาพคล่องไม่ค่อยมี แต่มักจะมีส่วนในการดันดัชนีค่อนข้างมาก เพราะมาร์เก็ตแคปสูงกว่า 2.75 แสนล้านบาท จึงมักจะมีกลุ่มคนที่เล่นพวกฟิวเจอร์ส เข้าไปซื้อ ๆ ขาย ๆ ดันสัก 1-2 ช่อง เพื่อให้มีผลต่อการเคลื่อนไหวดัชนี โดยเฉพาะช่วยประคองดัชนีในวันที่ดัชนีปรับลดลงมา แต่ในด้านของพื้นฐาน ถือว่าดีนะ โดยเฉพาะไตรมาส 1 จะบันทึกรายได้หรือกำไรพิเศษจากการขาย “เงินติดล้อ” เข้ามาด้วย
**ส่วน BAY ล่าสุดเตรียมสำรองเงินสดเพื่อรองรับการเบิกถอนเงินของลูกค้าและประชาชนทั่วไปผ่านเครื่องกรุงศรี เอทีเอ็ม และสาขาของธนาคารทั่วประเทศ ในช่วงสงกรานต์ 2562 ระหว่าง 8-16 เม.ย.นี้ รวม 14,886 ล้านบาท เพิ่มขึ้นจากยอดเงินสดที่ลูกค้าใช้จริงในช่วงเวลาเดียวกันของปีก่อนราว 1.51% แบ่งเป็นเงินสดสำรองสำหรับบริการผ่านเครื่องกรุงศรี เอทีเอ็ม จำนวน 10,361 ล้านบาท และช่องทางสาขาของธนาคารจำนวน 4,525 ล้านบาท
**ศศินทร์ จุฬาฯ จัดเวิร์กช็อปหัวข้อ “พัฒนาภาวะผู้นำผลงานสูง” ผู้นำยุคเศรษฐกิจพลิกผันที่ต้องพัฒนาตัวเองให้รับได้ในทุกสถานการณ์ไม่ควรพลาดกับกิจกรรมเวิร์กช็อปคุณภาพคับแก้ว ภายใต้หัวข้อ  “พัฒนาภาวะผู้นำผลงานสูง”  ที่จะจัดขึ้นระหว่างวันที่ 24-26 มิ.ย.นี้ โดยมีโค้ชฝีมือฉมัง  “ดร.แอนเดรียส ลีฟูกห์” จากมหาวิทยาลัยลอนดอน และ “รศ.ดร.ศิริยุพา รุ่งเริงสุข” แห่งศศินทร์ จุฬาฯ รีบจับจองที่นั่งกันได้ที่เบอร์โทร 02-218-4001-7 ต่อ 162 และ 167 หรือเบอร์  02-216-1314